BRR บวก 4% ย้ำเป้ารายได้ปีนี้โต 70% รับราคาน้ำตาลพุ่ง-ไฟฟ้าหนุนเด่น
BRR บวก 4% วางเป้ารายได้ปีนี้โต 70% แตะ 7 พันล้านบาท หลังราคาน้ำตาลตลาดโลกทรงตัวสูง ขณะที่ธุรกิจบรรจุภัณฑ์ชานอ้อย-โรงไฟฟ้าชีวมวล-ธุรกิจเชื้อเพลิงชีวมวลอัดแท่ง หนุนรายได้ปีหน้าโตต่อเนื่อง จ่อเดินหน้าขยายเฟสต่อไปในอีก 3-5 ปีข้างหน้า
BRR บวก 4% วางเป้ารายได้ปีนี้โต 70% แตะ 7 พันล้านบาท หลังราคาน้ำตาลตลาดโลกทรงตัวสูง ขณะที่ธุรกิจบรรจุภัณฑ์ชานอ้อย-โรงไฟฟ้าชีวมวล-ธุรกิจเชื้อเพลิงชีวมวลอัดแท่ง
30 ก.ย. 2565

ผู้สื่อข่าวรายงานว่า วันนี้ (30 ก.ย.65) ราคาหุ้น บริษัท น้ำตาลบุรีรัมย์ จำกัด (มหาชน) หรือ BRR ล่าสุด ณ เวลา 16:13 น.อยู่ที่ระดับ 8.55 บาท บวก 0.35 บาท หรือ 4.27% สูงสุดที่ระดับ 8.65 บาท ต่ำสุดที่ระดับ 8.20 บาท ด้วยมูลค่าซื้อขาย 51.64 ล้านบาท

ด้านนายอนันต์ ตั้งตรงเวชกิจ ประธานเจ้าหน้าที่บริหาร  BRR เปิดเผยว่า บริษัทยังคงวางเป้ารายได้ปีนี้อยู่ที่ 7,000 ล้านบาท หรือเติบโต 70% เมื่อเทียบกับปีก่อนที่มีรายได้รวมอยู่ที่ 4,028 ล้านบาท โดยคาดว่าในช่วงครึ่งหลังของปีนี้จะมีรายได้เติบโตมากขึ้นอีก เมื่อเทียบกับช่วงครึ่งแรกของปีนี้ที่มีรายได้รวม 5,080 ล้านบาท มาจากทั้งธุรกิจน้ำตาล และธุรกิจในเครือ ที่คาดว่าจะมีกำไรที่ดีกว่าปีก่อน ช่วยหนุนรายได้ปีนี้ให้เติบโตตามเป้าที่วางไว้
ทั้งนี้ปัจจุบันราคาน้ำตาลตลาดโลกยังทรงตัวสูง แม้จะอ่อนตัวลงบ้างอยู่ที่ประมาณ 17 เซนต์ต่อปอนด์ แต่ในระยะกลางคาดจะเฉลี่ยอยู่ที่ 18-19.50 เซนต์ต่อปอนด์ ขณะที่คาดว่าผลผลิตอ้อยในฤดูการผลิตปี 2565/2566 ของโรงงานน้ำตาลบุรีรัมย์จะอยู่ที่ประมาณ 3 ล้านตัน นอกจากนี้แนวโน้มธุรกิจน้ำตาลในปี 2566 ยังสดใสอยู่ เนื่องจากบริษัทมีการขายล่วงหน้าไปแล้วกว่า 50% ของปริมาณการขายทั้งหมด ในเรตที่ค่อนข้างดี เมื่อร่วมพรีเมียมต่าง ๆ จะอยู่ที่กว่า 20 เซนต์ต่อปอนด์ ประกอบกับอัตราแลกเปลี่ยนยังอ่อนค่า ซึ่งเป็นปัจจัยเชิงบวกให้กับบริษัท เพราะปัจจุบันบริษัทส่งออกน้ำตาล คิดเป็นสัดส่วน 70-80%
ขณะที่ในส่วนของธุรกิจเกี่ยวเนื่อง ทั้งโรงไฟฟ้า หรือโรงปุ๋ย จากการที่บริษัทตั้งเป้าผลผลิตอ้อยไว้ที่ 3 ล้านตัน ดังนั้นธุรกิจเกี่ยวเนื่องจะได้รับผลประโยชน์ดังกล่าวไปด้วย ส่วนธุรกิจน้องใหม่ คือธุรกิจบรรจุภัณฑ์จากชานอ้อย ภายใต้การดำเนินงานของบริษัท ชูการ์เคน อีโคแวร์ จำกัด (SEW) คาดว่าจะเดินเครื่องได้เต็มประสิทธิภาพ และตั้งเป้ารายได้อยู่ที่ 300 ล้านบาทต่อปี จะกลับมาในปี 2566 ซึ่งบริษัทมีแผนขยายเฟสต่อไปอีกด้วย โดยจะมีการลงทุนเครื่องจักรเพิ่มในปีหน้า
นอกจากนี้ ธุรกิจเชื้อเพลิงชีวมวลอัดแท่ง (Wood pellet) ใน สปป.ลาว ภาพรวมของปี 2566 โครงการลงทุนจะทยอยรับรู้รายได้ตั้งแต่ไตรมาส 3/2566 จะเข้ามาเสริมรายได้ให้กับบริษัท ซึ่งการลงทุน Wood pellet ดังกล่าว บริษัทคาดว่าจะรับรู้รายได้เข้ามาประมาณ 440 ล้านบาทต่อปี อย่างไรก็ตามบริษัทยังมีแผนขยายเฟสต่อไปในช่วง 3-5 ปีข้างหน้า ดังนั้นภาพรวมรายได้ 5 ปี อยู่ที่ 7,700 ล้านบาทนั้น บริษัทน่าจะทำได้ดีกว่าเป้าที่วางไว้
สำหรับความร่วมมือกับกลุ่มบริษัท เจ มาร์ท จำกัด (มหาชน) หรือ JMART นั้น จะนำจุดแข็งของทั้งสองบริษัทมาแลกเปลี่ยนกัน ซึ่งการได้ JMART มาเป็นพันธมิตร ยิ่งสนับสนุนความครบวงจรให้กับกลุ่มบริษัท บรรลุเป้าหมายในการเป็นกลุ่มบริษัทด้านพลังงานทดแทนที่ใช้เทคโนโลยีและการเงินมาเสริมทัพ ผ่านฐานลูกค้าของเราซึ่งเป็นกลุ่มเกษตรกรมีมากกว่า 20,000 ครอบครัว และกลุ่มผู้ประกอบการรถบรรทุกรวมกว่า 2,500 คัน ให้มีช่องทางการเข้าถึงสินเชื่อที่มีประสิทธิภาพ